इनके लिए कश्मीर में जमीन और बागान तलाश रहा था किरण पटेल, इन्हीं ने दिलाई थी Z+सिक्योरिटी
Jammu Kashmir PMO Officer Fraud Case - जेड प्लस सिक्योरिटी में घूमने वाले महाठग किरण पटेल की गिरफ्तारी के बाद चौंकाने वाली जानकारियां सामने आ रही हैं। उससे पूछताछ में पुलिस और इंटेलिजेंस अफसरों को पता चला है कि कश्मीर में अनुच्छेद 370 हटने के बाद किरण वहां
जेड प्लस सिक्योरिटी में घूमने वाले महाठग किरण पटेल की गिरफ्तारी के बाद चौंकाने वाली जानकारियां सामने आ रही हैं। उससे पूछताछ में पुलिस और इंटेलिजेंस अफसरों को पता चला है कि कश्मीर में अनुच्छेद 370 हटने के बाद किरण वहां खास लोगों के लिए जमीनें और बागान तलाशने में जुटा था।
इन रसूखदारों में कुछ कारोबारी, नेता और शीर्ष अफसर हैं। वहीं, गांधीनगर से नई दिल्ली तक 5 ‘पावरफुल’ किरदार ऐसे हैं, जो किरण को हर तरह की मदद मुहैया करा रहे थे। जांच एजेंसियां अभी रसूखदारों के नाम बताने से बच रही हैं।
जमीनें और सेब के बागान स्कैन करने का टास्क सौंपा था
गांधीनगर के एक बड़े होटल में पिछले साल सितंबर में एक खास मीटिंग में इस ऑपरेशन का पूरा खाका तैयार किया गया था। इसी बैठक में पांचों पावरफुल किरदारों ने किरण को कश्मीर के विभिन्न इलाकों में जाकर ‘काम’ की जमीनें और सेब के बागान स्कैन करने का टास्क सौंपा। ये भी तय किया गया कि घाटी में निवेश के लिए बड़े ‘ग्राहकों’ को भी तलाशा जाए, ताकि एक साथ ज्यादा से ज्यादा डील कराई जा सकें।
सितंबर में गांधीनगर के होटल में मीटिंग हुई, अक्टूबर में श्रीनगर पहुंचा
किरण पटेल की पत्नी मालिनी पटेल ने भी पूछताछ में स्वीकार किया कि दक्षिणी कश्मीर में सेब के बागान खरीदने के लिए पार्टियां ढूंढ़ने का काम किरण को सौंपा गया था। किरण 27 अक्टूबर को पहली बार श्रीनगर पहुंचा।
उसे बारामूला, शोपियां और पुलवामा जैसे सेंसेटिव इलाकों में जाना था। इसलिए, दिल्ली में बैठे पावर जोन ने संबंधित अफसरों को फोन लगाकर उसे जेड प्लस सुरक्षा दिला दी और फर्जी तरीके से PMO का लेटर पैड भी बनवा दिया गया। हालांकि, सेंसेटिव जोन में जाने के लिए विशेष सुरक्षा की अनुमति की फाइल राज्य के मुख्य सचिव तक जाती है, लेकिन इस मामले में ऐसा कुछ नहीं हुआ।
दो साल से कश्मीर में हुई सभी लैंड डील के कागज तलब किए गए
सूत्रों के मुताबिक, PMO ने जम्मू-कश्मीर में पिछले दो साल में हुए सभी जमीन सौदों की रिपोर्ट तलब कर ली है। कहां, कितनी जमीनों के सौदे हुए या उनकी क्या प्रक्रिया चल रही है, उससे जुड़े लोगों के बैकग्राउंड क्या हैं, इसकी जानकारी निकाली जाएगी। ये सभी रिपोर्ट अगले 15 दिन के अंदर PMO भेजने को कहा गया है।
अगले 15 दिन में पावर सेंटर से कुछ चेहरे बेदखल हो सकते हैं
गांधीनगर और दिल्ली के सत्ता गलियारों से मिली जानकारी के मुताबिक, अगले 10 से 15 दिनों के अंदर दोनों पावर सेंटर में बड़े पैमाने पर कार्रवाई हो सकती है। कुछ बड़े चेहरे पावर सेंटर से बेदखल किए जा सकते हैं, क्योंकि इन लोगों ने प्रधानमंत्री कार्यालय और मुख्यमंत्री कार्यालय में मिली ताकत का दुरुपयोग किया है।
अफसरों और भाजपा से जुड़े नेताओं के साथ बैठकें कीं
किरण ने बारामूला, शोपियां का दौरा करने के बाद फरवरी के अंतिम सप्ताह में श्रीनगर में प्रशासनिक अफसरों, पुलिस अफसरों और भाजपा से जुड़े कुछ वरिष्ठ नेताओं के साथ बैठकें कीं। तब उसने एडिशनल सेक्रेटरी, PMO लिखा हुआ विजिटिंग कार्ड भी शेयर किया था।
किरन पटेल पर 420 के केस दर्ज हैं...
गुजरात में किरण पटेल पर 7 अगस्त 2019 को रावतपुरा वडोदरा में मुकदमा क्रमांक 0064/19 दर्ज हुआ, जिसकी धारा 114, 294, 406, 420, 507 हैं। इससे पहले नरोडा पाटिया में 24 फरवरी 2017 को केस दर्ज हुआ और इसमें भी दफा 420 के साथ 406, 120 बी हैं। अरावली के बायड थाने में 22 अगस्त 2018 को दर्ज केस में भी धारा 420, 406 और 120बी लगाई गई है।
ये खबर भी पढ़ें...
फर्जी PMO अफसर की मदद करने वालों पर होगी कार्रवाई:Z+ सिक्योरिटी के साथ बुलेटप्रूफ गाड़ी पर चलता था किरण पटेल
जम्मू-कश्मीर में फर्जी PMO अफसर की मदद करने वाले लोगों पर कार्रवाई की जाएगी। जेके पुलिस ने रविवार को कहा कि 2 मार्च को गुजरात के ऐसे ठग को गिरफ्तार किया गया, जो खुद को प्राइम मिनिस्टर ऑफिस यानी PMO का एडिशनल डायरेक्टर बताता था। इतना ही नहीं वह Z+ सिक्योरिटी, बुलेटप्रूफ SUV के साथ चलता था और हमेशा फाइव स्टार होटल में रुकता था। पूरी खबर यहां पढ़ें...